Broj: 711-I-1846-M-359/22-02-23

Zagreb, 26. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Josipa Grgića, predsjednika Uprave trgovačkog društva Regionalni centar za gospodarenje otpadom - Šagulje d.o.o.**, za davanjem mišljenja Povjerenstva, na 183. sjednici, održanoj dana 26. kolovoza 2022., daje sljedeće

**MIŠLJENJE**

1. **Sukladno odredbi članka 17. stavka 3. ZSSI-a, obveznik Josip Grgić može istovremeno uz obnašanje dužnosti** **predsjednika Uprave trgovačkog društva Regionalni centar za gospodarenje otpadom - Šagulje d.o.o., bez prethodnog odobrenja Povjerenstva, obavljati edukacijsku djelatnost na seminarima i radionicama na temu gospodarenja otpadom kao gostujući predavač, odnosno na istu temu pisati stručne i edukativne članke u časopisima i specijaliziranim medijima, te za isto primati naknadu.**
2. **Sukladno odredbi članka 17. stavka 4. ZSSI-a obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je obveznik Josip Grgić, predsjednik Uprave trgovačkog društva Regionalni centar za gospodarenje otpadom – Šagulje d.o.o. U Povjerenstvu zahtjev je zaprimljen 11. kolovoza 2022. pod poslovnim brojem 711-U-7283-M-359/22-01-2, povodom kojeg se vodi predmet broj M-359/22.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona.

Povjerenstvo je uvidom u registar Trgovačkog suda u Osijeku - Stalna služba u Slavonskom Brodu utvrdilo da je obveznik Josip Grgić predsjednik Uprave trgovačkog društva Regionalni centar za gospodarenje otpadom – Šagulje d.o.o., kojemu su jedini članovi Brodsko-posavska županija, Požeško-slavonska županija i Sisačko-moslavačka županije, slijedom čega je dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje navodi da profesionalno obnaša dužnost predsjednika Uprave trgovačkog društva Regionalni centar za gospodarenje otpadom - Šagulje d.o.o. koje je u vlasništvu jedinica područne (regionalne) samouprave. Obveznik postavlja pitanje može li za vrijeme obnašanja navedene dužnosti povremeno za naknadu obavljati poslove sudjelovanja i provođenja predavanja i edukacija na seminarima i radionicama na temu gospodarenja otpadom kao gostujući predavač, odnosno na istu temu pisati stručne i edukativne članke u časopisima i specijaliziranim medijima. Ako su navedeni poslovi dopušteni u smislu ZSSI-a, obveznik postavlja pitanje je li za njihovo obavljanje potrebno prethodno odobrenje Povjerenstva ili ono nije potrebno u smislu članka 17. stavka 3. ZSSI-a.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Povjerenstvo ističe kako poslovi sudjelovanja i provođenja predavanja i edukacija na seminarima i radionicama na temu gospodarenja otpadom u svojstvu gostujućeg predavača, odnosno pisanje stručnih i edukativnih članaka u časopisima i specijaliziranim medijima na istu temu predstavlja obavljanje edukacijske djelatnosti u smislu članka 17. stavka 3. ZSSI-a te stoga obveznik Josip Grgić uz obnašanje dužnosti predsjednika Uprave trgovačkog društva Regionalni centar za gospodarenje otpadom - Šagulje d.o.o. može obavljati navedene poslove bez prethodnog odobrenja Povjerenstva. Isto tako, obveznik za navedene poslove može primati naknadu, no istu je temeljem članka 17. stavka 4. ZSSI-a dužan prijaviti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Josip Grgić, elektroničkom dostavom
2. Objava na internetskoj stranici Povjerenstva
3. Pismohrana